அடுத்த தங்கச்சி செவ்வந்தி பிறந்தாள். சின்னம்மாவின் அம்மா வழமை போல வந்தாலும் அவளால் ஓடியாட முடியவில்லை. இருந்த இரையில் காரியம் பார்த்தாள். அவளின் கண்காணிப்பில் செல்வம் ஓடித் திரிவான். அம்மியில் சரக்கு அரைச்சுக் கொடுப்பான். வேது வார்க்க குளைகள் சேகரிப்பான். வேப்பையும் நொச்சியும் கைக்குள் இருந்தன. முத்தாமணக்கு, ஆடாதோடை, வாதமடக்கி, குளைகளை இலேசில் தேடிவிட முடியாது. அலை அலையென்று அலைந்து ஒன்று விடாமல் கொண்டு வந்து சேர்ப்பான். தோய வார்க்க தானே நீர் சுட வைத்து கலந்து தருவான். நீங்க கொஞ்சம் படுங்க சின்னம்மா என்று கூறி தங்கச்சியை மடியில் வைத்து ஓராட்டுவான்.